প্রথমে আমরা শিখব কিভাবে সাধের ফাইলটা ওপেন করা যায়। কারণ, ফাইল ওপেন না করে তো আর বাকি কাজ করা যাবে না। পাইথনে ফাইল ওপেন করার জন্য open() ফাংশনটা ব্যবহার করব আমরা। এই ফাংশনটা তিনটা প্যারামিটার নিয়ে কাজ করে।

* ফাইলের নাম: প্রথম প্যারামিটার হল ফাইলের নাম। আমাদের স্ক্রিপ্ট ও আলোচ্য ফাইল যদি একই ডিরেক্টরিতে হয় তবে শুধু ফাইলের নামটা স্ট্রিং হিসাবে দিতে হয়। ফাইল যদি আলাদা ডিরেক্টরিতে থাকে তবে পুরো পাথটা স্ট্রিং হিসাবে দিতে হবে।
* অ্যাক্সেস মোড: দ্বিতীয় প্যারামিটার হল অ্যাক্সেস মোড। একটা ফাইলকে আমরা বিভিন্ন কাজের জন্য ওপেন করতে পারি। সেক্ষেত্রে ভিন্ন ভিন্ন কাজের জন্য ভিন্ন ভিন্ন মোডে ফাইলটা ওপেন করতে হবে। নিচে কতগুলো মোডের নাম ও কোন কাজে লাগে তা দেয়া হল।

| **মোড** | **বর্ণনা** |
| --- | --- |
| r | এটা হল ডিফল্ট মোড। কোন মোড স্পেসিফাই করে না দেয়া হলে এটা আপনা-আপনি কাজ করে। এটা শুধু রিড করার জন্য একটা ফাইলকে ওপেন করে। আর ফাইল পয়েন্টার ফাইলের শুরুতে থাকে। |
| rb | সবকিছু মোড r এর মতই। শুধু তফাৎ হল ফাইলটা বাইনারি ফরম্যাটে ওপেন করে। |
| r+ | সবকিছু মোড r এর মতই। এক্সট্রা বেনেফিট হল ফাইলটা রাইটও করা যায়। |
| rb+ | r+ আর rb এর কম্বিনেশন। |
| w | ফাইলকে রাইট মোডে ওপেন করে। ফাইলের অস্তিত্ব না থাকলে নিজ থেকেই ফাইল তৈরি করে নেয়। আর অস্তিত্ব থেকে থাকলে পুরাতন ফাইলকে ওভাররাইট করে। |
| wb | সবকিছু মোড w এর মতই। শুধু তফাৎ হল ফাইলটা বাইনারি ফরম্যাটে ওপেন করে। |
| w+ | সবকিছু মোড w এর মতই। এক্সট্রা বেনেফিট হল ফাইলটা রিডও করা যায়। |
| wb+ | w+ আর wb এর কম্বিনেশন। |
| a | ফাইলকে অ্যাপেন্ড (append) মোডে ওপেন করে। এই মোডে ফাইল পয়েন্টার ফাইলের একেবারে শেষে থাকে। ফাইল রাইট করলে তা ফাইলের শেষে যোগ হয়। ফলে আগের সব ডাটা রক্ষিত থাকে। তবে ফাইলের অস্তিত্ব না থাকলে নিজ থেকেই ফাইল তৈরি করে নেয়। |
| ab | সবকিছু মোড a এর মতই। শুধু তফাৎ হল ফাইলটা বাইনারি ফরম্যাটে ওপেন করে। |
| a+ | সবকিছু মোড a এর মতই। এক্সট্রা বেনেফিট হল ফাইলটা রিডও করা যায়। |
| ab+ | a+ আর ab এর কম্বিনেশন। |